Embolemidae

Embolemidae er en familie av stilkvepser. Disse små, maurlignende vepsene er parasitoider. De er en ganske artsfattig familie i dag, men er en gammel gruppe, kjent fra 140 millioner år gamle fossiler. 
Fram til 2000 var det beskrevet 33 arter, senere har det kommet en del flere til. Fire arter er funnet i Europa og én i Norge.


== Utseende ==
Små, gjerne rødlige eller svarte vepser. Hunnene er gjerne vingeløse og maurlignende. De kjennes lettest på at den fremre delen av ansiktet er kjegleformet framskytende og antennene festet tett sammen. Antennene er trådformede. Hodet er ganske lite, neppe bredere enn langt, i motsetning til hos den ellers lignende familien Dryinidae. Fasettøynene er ofte ganske små og runde, særlig hos vingeløse hunner. Forkroppen (thorax) er avlang, parallellsidig, flat på ryggsiden. Beina er nokså lange og kraftige, framlårene er tykke, men ellers ingen påfallende særtrekk, de mangler dryinidenes omdannede forfots-ledd. Vingene, for de vingede artene, er relativt små, avrundede, forvingen har et smalt vingemerke og en kvadratisk celle i midten, cellene lenger ute i vingen er åpne utover og lengdeårene når ikke helt til ytterkanten. Bakkroppen er nokså avlang, festet til forkroppen med en kort stilk (petiolus).


== Levevis ==
Embolemidene er parasitoider. Lite er kjent om biologien, men i alle fall én art snylter på nymfestadiet av [sikader] (Auchenorrhyncha) av familien vedsikader (Achilidae), som utvikler seg under bark på døde trær. Flere arter, blant andre Embolemus ruddii, er funnet sammen med maur, men man vet ikke hvordan de lever.


== Systematisk inndeling ==
Embolemidenes søstergruppe er familien Dryinidae. Ifølge Achterbeg & Kats (2000,[1]) er skillet mellom slektene umulig å opprettholde og alle artene bør regnes til slekten Embolemus.

Ordenen vepser (vepser, humler, bier og maur) (Hymenoptera)
Underordenen stilkvepser (Apocrita)
delgruppe broddvepser (Aculeata)
Overfamilien Chrysidoidea
Familien Embolemidae
slekten Ampulicomorpha Ashmead, 1893
Ampulicomorpha confusus Ashmead, 1893 – snylter på nymfer av vedsikader (Achilidae), Nord-Amerika
Ampulicomorpha hachijoensis Hirashima & Yamagishi, 1975 – Japan
slekten Embolemus Westwood, 1833
Embolemus pecki Olmi, 1997 – Kanariøyene
Embolemus reticulatus Achterberg & Kats, 2000 – beskrevet fra Nederland
Embolemus ruddii Westwood, 1833 – finnes over hele Europa, også i Norge
Embolemus thaumus (Rasnitsyn & Matveev, 1989) – Kaukasus


== Kilder ==
Fauna Europa (2004) Fauna Europaea version 1.1, www.faunaeur.org – utbredelsesdatabase for europeiske dyr.
Achterberg, C. van & Kats, R.J.M. van (2000) Revision of the Palaearctic Embolemidae (Hymenoptera). Zoologische Mededelingen (Leiden), 74: 251-269. [2]
Olmi, M. (1994) The Dryinidae and Embolemidae (Hymenoptera) of Fennoscandia and Denmark. Fauna entomologica Scandinavica 30. ISBN 90-04-10224-8
Ottesen, P.S. (1993, revidert 1999) Norske insekter og deres artsantall. NINA utredning 55: 1-40. [3]


== Eksterne lenker ==
(en) Embolemidae i Encyclopedia of Life 
(en) Embolemidae i Global Biodiversity Information Facility 
(no) Embolemidae hos Artsdatabanken 
(sv) Embolemidae hos Dyntaxa 
(en) Embolemidae hos Fauna Europaea 
(en) Embolemidae hos Fossilworks 
(en) Embolemidae hos ITIS 
(en) Embolemidae hos NCBI 
(en) Kategori:Embolemidae – bilder, video eller lyd på Wikimedia Commons 
Embolemidae – detaljert informasjon på Wikispecies